ઇંગ્લેન્ડની મર્સીસાઇડ કાઉન્ટીના બુટલ ટાઉનમાં એક મકાનનો દરવાજો ખટખટાવતી બિલાડીની ચર્ચાઓ થઈ રહી છે. બિલાડીની રીતભાત અને વર્તણૂકને જોઈને નગરવાસીઓએ તેને વિશ્વની સૌથી વિવેકી બિલાડીનું બિરુદ પણ આપી દીધું છે! બુટલમાં રહેતો ડેન રિચર્ડસન નામનો એક કારચાલક તાજેતરમાં પોતાની કાર લઈને પસાર થઈ રહ્યો હતો ત્યારે એક મકાનના દરવાજે તેણે જે દ્રશ્ય જોયું તે જોઈને તે અવાચક થઈ ગયો. એક બિલાડી દરવાજાની બહાર એક ડસ્ટબિનની ઉપર ચઢેલી હતી. તેના આગળના પગના પંજાથી દરવાજો ખટખટાવી રહી હતી. મકાનમાં પ્રવેશવા માટે દરવાજો ખટખટાવી જાણે કે તે મકાનમાલિકની પરવાનગી માગી રહી હોય તેવું દ્રશ્ય સર્જાયું હતું. બિલાડીની ચતુરતા જોઈને તેને પોતાની આંખો પર ભરોસો નહોતો થતો. આ આખી ઘટનાને નિહાળનાર ૨૬ વર્ષીય રિચર્ડસને જણાવ્યું કે, ‘તે બિલાડી દરવાજાની બહાર મુકેલી ડસ્ટબિન પર શાંતિથી બેઠી હતી. થોડી-થોડી વારે તે ઊભી થઈ આગળના પગથી દરવાજો ખટખટાવતી હતી. પાછી ડસ્ટબિન પર બેસી જતી હતી અને દરવાજો ખૂલવાનો ઇંતજાર કરતી હતી. હું મારી કારમાં બેઠો બેઠો આ દ્રશ્ય જોઈ રહ્યો હતો. થોડીવાર થઈ ત્યાં ફરી પાછી બિલાડીએ દરવાજો ખટખટાવ્યો. તરત જ મેં મારો ફોન કાઢ્યો અને આ સીન રેકોર્ડ કરવા લાગ્યો. આવાં દ્રશ્યો જવલ્લે જ જોવા મળતાં હોય છે.’ રિચર્ડસનને જોકે એ વાતનો અફસોસ રહ્યો કે બિલાડી દરવાજો ખટખટાવતી રહી, પણ અંદરથી કોઈએ દરવાજો ખોલ્યો ન હતો.